Predkladacia správa

Svetová organizácia cestovného ruchu (World Tourism Organization – WTO) je najvýznamnejšou a najväčšou medzinárodnou organizáciou na poli svetového cestovného ruchu. Od decembra 2003 je zároveň novou špecializovanou agentúrou OSN. Jedným z jej najdôležitejších cieľov je všestrannou podporou cestovného ruchu a rozvojom voľného medzinárodného pohybu osôb prispievať k upevňovaniu spoločenských a kultúrnych kontaktov medzi národmi. Plní funkciu globálneho fóra pre oblasť tvorby politiky cestovného ruchu a zároveň praktického zdroja know-how. 

Práca WTO je zameraná na liberalizáciu v službách cestovného ruchu, zvýšenie ochrany a bezpečnosti turistov, implementáciu satelitných národných účtov cestovného ruchu, životné prostredie a rozvoj udržateľného cestovného ruchu, boj proti chudobe, výchovu a vzdelávanie, komunikačnú a publikačnú činnosť, marketingový prieskum, uverejňovanie medzinárodných turistických štatistík, organizovanie medzinárodných konferencií o problémoch cestovného ruchu, spoluprácu verejného a súkromného sektora, ako i spoluprácu s inými medzinárodnými organizáciami a finančnými inštitúciami.
	
Slovenská republika ako suverénny štát sa plnoprávnym členom WTO stala sukcesiou 1. 1. 1993. SR vykonáva od roku 1993 volenú funkciu člena výboru WTO pre rozpočet a financie (CBF), pričom mandát jej končí v roku 2007. 
	
Najvyšším orgánom WTO je valné zhromaždenie (VZ), ktoré zasadá každé dva roky  a umožňuje stretnutie najvyšších predstaviteľov svetového cestovného ruchu, expertov, organizácií a inštitúcií. XVI. VZ sa uskutoční 25. 11. – 2. 12. 2005 v Dakare, Senegal. V priebehu VZ bude na základe odporúčania výkonného výboru vymenovaný generálny tajomník na funkčné obdobie 2006 – 2009, budú sa konať voľby do výkonného výboru a špecializovaných pracovných výborov organizácie. SR ako plnoprávny člen WTO mala doposiaľ svoje zastúpenie na všetkých predchádzajúcich VZ WTO.
	
Delegácia SR sa počas XVI. VZ zúčastní na plenárnych zasadnutiach, odborných sprievodných podujatiach a na zasadnutiach výboru  WTO pre rozpočet a financie a Komisii WTO pre Európu. Podporí rozšírenie organizácie o nových členov, návrh programu a rozpočtu organizácie na obdobie 2006 – 2007, Bielu knihu a Agendu 2010, návrh nových tém osláv Svetového dňa cestovného ruchu a vymenovanie Francesca Frangialliho za generálneho tajomníka WTO na nové funkčné obdobie.
	
Materiál “Návrh účasti oficiálnej delegácie Slovenskej republiky na XVI. Valnom zhromaždení Svetovej organizácie cestovného ruchu v Dakare, Senegal v dňoch 25. 11. – 2. 12. 2005” sa predkladá na rokovanie vlády z iniciatívneho podnetu podpredsedu vlády a ministra hospodárstva s cieľom schváliť účasť a zloženie delegácie SR na tohtoročnom VZ. 
	
Predkladaný materiál nemá finančný, ekonomický a environmentálny vplyv, ani vplyv na zamestnanosť a podnikateľské prostredie. Účasť delegácie SR na VZ WTO bude hradená zo štátneho rozpočtu, z rozpočtovej kapitoly príslušnej vysielajúcej inštitúcie.

Materiál bol predmetom medzirezortného pripomienkového konania, v rámci ktorého neboli uplatnené od pripomienkujúcich subjektov žiadne zásadné pripomienky.